Studies kan resessie teenwerkFoto: Christin Hume/Unsplash.com Alhoewel Suid-Afrika in ŉ tegniese resessie verkeer, is dit nodig dat langtermynbesluite geneem word wat die ekonomiese skade so klein as moontlik maak. Met die werkloosheidsyfer wat in 2018 oor die 6 miljoen strek, is dit belangrik om naskoolse studies te voltooi om ŉ beter kans te staan om jouself te posisioneer om ŉ goeie werk te kry, meen die span by die tersiêre instelling Akademia. “Daar is ŉ algemene tendens om tydens resessietyd korttermynbesluite te neem as tydelike remedie om met finansies uit te kom. Wanneer die ekonomie druk, is dit juis belangrik om stroomop te dink en ŉ hoëronderwyskwalifikasie te voltooi,” verduidelik Marthinus Visser, besturende direkteur van Akademia. In Suid-Afrika is daar verskeie opsies wat individue kan oorweeg om só ŉ kwalifikasie te voltooi. Die beskikbare moontlikhede hang af van elke individu se behoefte. By Akademia kan studente in Afrikaans studeer, terwyl hulle werk. “Die voordeel van hierdie manier van studeer is dat studente ŉ deurlopende inkomste kan verdien, wat die finansiële impak van studies teenwerk. Boonop vaar werkende studente dikwels beter omdat hulle dít wat hulle geleer het, prakties in die werkplek toepas,” meen Visser. “Afgestudeerdes het dan ook reeds werkervaring opgedoen, wat hulle van ander kandidate met soortgelyke kwalifikasies onderskei.” Visser deel praktiese punte om te oorweeg wanneer naskoolse studies oorweeg word: “Daar is verskeie eksterne faktore van ŉ resessie waaroor ons nie beheer het nie. Ons het wel beheer oor hoe ons onsself vir die werkplek posisioneer. ŉ Hoëronderwyskwalifikasie verbreed jou aanpasbaarheid en ontginbare geleenthede in hierdie tye,” sê Visser. Maak kennis met Akademia se programaanbod en onderrigleermodel deur www.akademia.ac.za te besoek. Akademia se aansoeke vir studies in 2019 is nog oop.